Ons weet almal dat ’n Springbokafrigter se kop 24/7 op ’n blok lê; al wat kort is die byl om die finale nekslag toe te dien en dan is dit kapoet en koebaai met die man aan die stuur. (…moet net nie staan en verloor nie, boetie…)
Daar’s nie tyd nie. Coetzee moet oor enkele weke reg wees met ’n span wat drie toetse teen die Iere moet speel en hulle móéet wen. Dit help nie hy protesteer dat hy met “spanbou” besig is met die oog op die Wêreldbeker twee jaar later nie. Die Suid-Afrikaanse publiek wil nou wen en ons wil aanhoudend wen: newwermaaind “voorbereiding” en “spanbou”.
Hierteenoor, en net om die nuwe afrigter ’n rapsie beter te laat slaap, is daar darem heelwat positiewe dinge ook:
Hy is ’n goeie afrigter. Niemand in die Republiek het die afgelope 10 jaar of wat beter gevaar op provinsiale vlak nie en hy was boonop lid van White se suksesvolle veldtog in 2007.
Weens sy merkbare en onbetwisbare goeie opvoeding sal hy nooit die geliefde Springbokbaadjie oneer aandoen met histeriese en onvolwasse gedrag nie, ondanks sy klaarblyklike passie vir die spel en sy span.
Ek het net ’n paar van ons oorsese spelers die afgelope paar maande dopgehou en vir doeleindes hiervan het ek my beperk tot die vorm van Dwayne Vermeulen, Johan Goosen en Francois Louw.
14. Geen speler het meer indruk op regtervleuel gemaak as Ruan Combrinck van die Leeus nie. Hy’t vaart, uitstekende voorgevoel, hy soek werk, sy verdediging is puik en hy kan ’n geleentheid “ruik”. Hy het min kompetisie. JP Pietersen, ondanks sy ervaring, lyk lui, belangeloos en huiwerig en sy ervaring is eenvoudig nie genoeg om hom in die prentjie te bring nie. Is sy dae getel? Travis Ismaiel (Bulle) moet fyn dopgehou word. Hy’s rou maar propvol talent.
12. Juan de Jongh (Stormers) lyk vir my aangewese hier. Sy besluitneming en bestuur op nommer 12 is uiters belangrik en sy ervaring en leierskapeienskappe op hierdie gebied is amper vanselfsprekend. Jan Serfontein (Bulle) is seker ook in die prentjie, maar ek het bedenkinge oor sy verdediging, dieselfde rede hoekom ek nie hier na Howard Mnisi (Leeus) kyk nie. Damian de Allende (Stormers) ? Tot op datum van hierdie skrywe is hy nie eens onder die top vyf nie en glad nie eens ’n skadu van die Springbok van 2015 nie. Hy was lank van die veld af en sal hard moet werk om sy vorm te herwin.
11. Lwazi Mvovo. Hier is ’n goor leemte. Mvovo (Haaie) is nie naastenby in dieselfde klas as die beste Kiwi-vleuels nie, maar ek kan werklik nie iemand anders in die nommer 11-trui sien nie. Hy is betroubaar onder die hoë bal, verdedig goed en beskik oor goeie voorgevoel en algemene balvaardigheid. Nie die grootse sneller nie, maar wie anders? Ek glo werklik ons moet nou begin om oor Bryan Habana se kop te soek na ’n linkervleuel.
10. Elton Jantjies (Leeus) het eenvoudig nie sy gelyke in hierdie land nie – en ek sluit ’n fiks Handrè Pollard (Bulle) en Patrick Lambie (Haaie) in. Elton se lees van die spel, sy voorgevoel, sy tydsberekening en aflaai, is wêreldklas. Hy’s die generaal wat jy soek om ’n wedstryd te dikteer. En hy kan ook pale toe skop.
9. Die oomblik as jy op Jantjies op 10 besluit het, volg jou nr 9 amper vanself: Faf de Klerk (Leeus). Die kombinasie tussen hierdie twee puik rugbyspelers is sodanig dat jy dit nie durf verbreek nie, De Klerk bied uitstekende diens aan sy losskakel: hy maak blitsig skoon en weet wanneer om sy nommer 10 te beskerm, wanneer om te skop en wanneer om te breek. Hierdie buksie is goud. Dis uiters moeilik om oor sy plaasvervanger te besluit, want daar is heelwat (redelike) goeie kandidate, maar na oorweging dink ek tog dat sy Leeu-spanmaat, Lionel Cronjé, dalk net die antwoord van die bank af mag wees. Rudy Paige (Bulle) is ook in die prentjie, maar nie voordat hy sy vorm van 2015 herwin het nie.